Dut al nas di une letare, cun date dai 18 di Lui dal 2008, inviade de ARLeF (Agjenzie Regjonâl pe Lenghe Furlane) ae aministrazion comunâl pordenonese e a ducj chei altris comuns de aree furlanofone. La gnove leç regjonâl sul furlan (29/07) e previôt di fat che i nons uficiâi par furlan di comuns, frazions, localitâts e idronims principâi a sedin proponûts de ARLeF in cunvigne cui Comuns interessâts par jessi po fats bogns cun decret dal president de Regjon. Tal document, duncje, la Agjenzie e presente lis propuestis dai nons che a interessin il Comun di Pordenon e i domande, dentri di 60 dîs, di fâi vê lis osservazions dal câs. Cun di fat, cundut che il Consei comunâl di Pordenon al à votât par gjavâsi fûr de aree furlanofone, la procedure no je inmò sierade e, duncje, pal moment il Comun al va dilunc a jessi dentri de aree là che si varès di meti in vore la leç. Dut câs, chê che e je une semplice domande e lis propuestis che e fâs indevant, tai articui dai doi cuotidians a deventin invezit "oblics" e "imposizions". Si lu viôt bielzà dai titui: il sottitul da Il Gazzettino al dîs "La Regione obbliga a tradurre i nomi delle frazioni in marilenghe", intant che il soretitul dal MV al fevele di "segnaletica obbligatoria". La stesse ande si le cjate po ancje intal cuarp dal articul, massime ta chel dal prin cuotidian. Si podarès pensâ che la colpe e sedi dai aministradôrs comunâi sintûts dai autôrs dai doi articui. Par esempli, ta chel da Il Gazzettino la assessore Giulia Bevilacqua e declararès che "viene imposto, con tanto di obbligo entra sessanta giorni, di cambiare nome ai quartieri"; afermazion cjapade par buine dal autôr dal toc che nol à problemis a dî che "Il documento regionale è piuttosto perentorio: entro sessanta giorni la cartellonistica delle frazioni dovrà adeguarsi alla lingua friulana: via tutti gli attuali cartelli per essere sostituiti con i nuovi nomi in lingua." Ta articul dal MV, invezit, si lei che il sindic Sergio Bolzonello al varès fevelât di "lettera dell'Agenzia regionale che ci vuole obbligare a cambiare la toponomastica" e si poiarès propit su cheste afermazion par zontâ che "dimostra che avevamo ragione a uscire subito." Se i aministradôrs a àn dite propit chestis peraulis, che si dimostrin lontanis de realtât, parcè i articoliscj no si sono nancje preocupâts di controlâ il document de ARLeF (che par altri a clamin un colp "Arles" e un colp "Arlf"!) che al varès dimostrât che si trate di declarazions cence mani, che a strassomein la realtât? Nô, che no sin paiâts par fâ informazion, no vin vût nancje un fastidi a vê il document de ARLeF, parcè no lu àno fat ancje i autôrs dai doi articui?
Trop che e sedi la superficialitât tal frontâ chest argoment - se no volìn clamâle malefede - si lu capìs ancje di altris elements. Cualchi esempli: la assessore Bevilacqua e declararès (articul da Il Gazzettino" che "Non c'è assolutamente nulla contro il friulano che in alcune aree del nostro territorio viene parlato." Ma no si vevino gjavâts fûr de zone furlanofone par vie che tal lôr teritori la lenghe no ven fevelade? Pal MV, invezit, la assessore e varès ancje dite che "le stesse indicazioni dei toponimi dimostra [sic] che non c'è un uso di termini locali in friulano per identificare alcuni luoghi, tant'è che per la gran parte di essi l'Agenzia regionale indica solo la traduzione in grafia ufficiale friulana. È il caso di Pordenone (Pordenon), ma anche Roraigrande (Rorai Grant), Torre (Tor) e Valle (Val)". Cemût puedie stâ in pîts une afermazion di cheste fate? A nissun i isal passât pal cjâf che ciertis peraulis de varietât locâl a puedin jessi compagnis di chês de varietât di riferiment (standard)? E po "traduzione in grafia ufficiale"? Ma alore no si à nancje capît la diference jenfri grafie e varietât? Come a dî che si cjatìn denant di aministradôrs publics e di articoliscj che no san nancje di ce che si è daûr a fevelâ.
Chel che us vin presentât in detai, al è il spieli di ce che si à viodût masse dispès ta chescj mês (par no dî agns) su la stampe locâl (e no dome). Dutis lis falsetâts publicadis, dute la superficialitât tal frontâ l'argoment, la ande dispreseative che si cjate dispès cuant che si fevele di furlan a àn cussì podût rivâ tes cjasis dai furlans e, dai vuê e dai doman, il claut al jentre. Inte bataie pai dirits linguistics dai furlans, no si cjatisi denant dome i politics contraris ae nestre lenghe, ma ancje la disinformazion o fintremai une clare linie editoriâl contrarie a ogni forme di difese e di promozion de nestre identitât linguistiche.
Si à di rispuindi colp su colp e se ancje la stampe nus da pôc spazi, al è impuartant che ducj i furlans a rispuindin a cui che al da fûr informazions falsis. Ognidun, tal so piçul, al pues fâ alc.
fur_Latn fur_Latn fur_Latn fur_Latn